TTAทำใจธุรกิจเดินเรือแย่ถึงปี’56
ค่าระวางร่วงยุโรปมีปัญหา อวดธุรกิจลงทุนใหม่แจ่มขึ้น
29 ต.ค. 2565

ค่าระวางร่วงยุโรปมีปัญหา อวดธุรกิจลงทุนใหม่แจ่มขึ้น
TTA ทำใจ ปี 2554 กำไรหดเหลือ 139 ล้านบาท ธุรกิจเดินเรือซบเซา ชี้ดัชนีระวางเรือดิ่งต่อถึงปี 2556 หนีเสี่ยงลุยลงทุนธุรกิจใหม่ๆ 
ม.ล.จันทรจุฑา จันทรทัต ประธานเจ้าหน้าที่บริหารและกรรมการผู้จัดการใหญ่ บริษัท โทรีเซนไทย เอเยนต์ซีส์ (TTA) เปิดเผยว่า บริษัทมีกำไรสุทธิ 139 ล้านบาท คิดเป็นกำไรต่อหุ้น 0.20 บาท สำหรับงวดปี 2554 สิ้นสุดวันที่ 30 ก.ย. ลดลง 82.52% จากปี 2553 ที่มีกำไรสุทธิ 795 ล้านบาท มีกำไรต่อหุ้น 1.12 บาท ซึ่งกำไรสุทธิที่ลดลงเป็นผลมาจากภาวะตลาดซบเซาของธุรกิจเรือบรรทุกสินค้าแห้งเทกอง 
อย่างไรก็ตาม ที่ผ่านมาบริษัทได้กระจายความเสี่ยงในการทำธุรกิจหลังแนวโน้มธุรกิจเดินเรือและดัชนีค่าระวางเรือที่ยังมีแนวโน้มตกต่ำต่อเนื่องไปถึงปี 2556 ด้วยการกระจายการลงทุนไปยังธุรกิจใหม่ เช่น ธุรกิจปุ๋ยและท่าเรือน้ำลึกในเวียดนาม ตลอดจนธุรกิจเรือบรรทุกน้ำมันในฟิลิปปินส์ 
ธุรกิจใหม่เริ่มเห็นผลการลงทุนในทางที่ดีขึ้น และทุกธุรกิจที่เข้าลงทุนมีผลกำไรก่อนหักดอกเบี้ยและภาษี และทำให้ภาพรวมของผลกำไรก่อนหักดอกเบี้ย ภาษี และค่าเสื่อม อยู่ที่ระดับ 2,544 ล้านบาท เพิ่มขึ้น 1% จากปีก่อน 
สำหรับรายได้รวมทำได้ 1.75 หมื่นล้านบาท ลดลงเล็กน้อยจากปี 2553 ที่ทำได้ 1.79 หมื่นล้านบาท โดยสัดส่วนรายได้ของกลุ่มธุรกิจหลักทั้ง 3 เริ่มมีความสมดุลใกล้เคียงกันมากขึ้น โดยกลุ่มธุรกิจขนส่งมีรายได้ 5,536 ล้านบาท กลุ่มธุรกิจพลังงานมีรายได้ 5,543 ล้านบาท และกลุ่มธุรกิจโครงสร้างขั้นพื้นฐานมีรายได้รวม 6,488 ล้านบาท 
“เราคาดการณ์ว่าปริมาณกองเรือล้นตลาดและเศรษฐกิจที่ชะลอตัว จะทำให้อัตราค่าระวางเรืออยู่ในระดับต่ำเช่นนี้ไปอีกอย่างน้อย 1824 เดือน เราจึงปรับตัวให้เข้ากับสภาวะตลาด ไม่ว่าจะเป็นการปรับปรุงกองเรือให้ทันสมัย และการปรับลดขนาดโครงสร้างองค์กรของธุรกิจเรือบรรทุกสินค้าแห้งเทกอง” ม.ล.จันทรจุฑา กล่าว
นอกจากนี้ คณะกรรมการอนุมัติให้เปลี่ยนแปลงเงื่อนไขการสะสมหุ้นเป็นงวดๆ (EJIP) จากเดิมที่จะขายได้หลังโครงการครบกำหนด 1 ปี โดยโครงการครบกำหนดปี 2556 เป็นสมาชิกที่ซื้อสะสม เมื่อครบปีแรกสามารถขายหุ้นได้ 50% ในปีที่ 2 และยอดสะสมในปีที่ 2 และ 3 สามารถขายได้ 100% ในปี 2556